หนี้ หนี้ หนี้
โดย...ชัตน์วรี (shewarat@hotmail.com)
17 พ.ย. 2558

โดย...ชัตน์วรี ([email protected])
ในช่วงนี้จะเห็นแต่กระแสข่าว “หนี้ หนี้ หนี้” มากขึ้นเรื่อยๆ เหมือนเป็นซีรี่ส์
เริ่มจากข่าวที่พาดหัวที่น่าสนใจทั้ง “ธปท.ผวายอดเอ็นพีแอลพุ่ง” “ตะลึง! มนุษย์เงินเดือนแห่เบี้ยวหนี้บัตรเครดิตเพิ่มขึ้น” หรือ “ธปท.จับตาหนี้เสียบัตรเครดิตคนรวยพุ่ง”
โดยธนาคารแห่งประเทศไทย (ธปท.) ได้รายงานสถานการณ์ของหนี้ที่ไม่ก่อให้เกิดรายได้ (เอ็นพีแอล) ไตรมาส 3 ปี 2558 มีเอ็นพีแอล 3.6 แสนล้านบาท เพิ่มขึ้นจากไตรมาสก่อน 4.89 หมื่นล้านบาท โดย Gross NPL ต่อสินเชื่อรวมเพิ่มขึ้นจากไตรมาสก่อน 2.38% มาอยู่ที่ 2.78% 
ที่น่าสนใจคือสถานการณ์ของเอ็นพีแอลบัตรเครดิตทั้งระบบมีแนวโน้มเพิ่มสูงขึ้น โดยเฉพาะจากกลุ่มผู้มีรายได้มากกว่า 5 หมื่นบาท/เดือน ซึ่งยังไม่แน่ใจว่าเกิดจากสถาบันการเงินหละหลวมหรือลูกหนี้จงใจไม่ชำระหนี้ 
อีกข่าวหนึ่งที่น่าสนใจ คือ ปัญหาหนี้สินของเกษตรกร 1.63 ล้านราย รวมมูลหนี้ 3.88 แสนล้านบาท เฉลี่ยรายละ 2.37 แสนบาท ซึ่งรัฐบาลสั่งให้เร่งช่วยเหลือเกษตรกรที่กำลังจะถูกยึดที่ดินก่อน และยืมมือธนาคารของรัฐเข้ามาแก้ไขปัญหานี้
“ปัญหาหนี้ครู” ก็เป็นประเด็นร้อน โดยพบว่าครูทั้งประเทศ 4.6 แสนคน มีหนี้รวมทั้งหมด 1.2 ล้านล้านบาท แบ่งเป็นหนี้เงินกู้ธนาคารออมสิน 5 แสนล้านบาท เป็นหนี้นอกระบบ หนี้สหกรณ์ออมทรัพย์ หนี้บัตรเครดิต ฯลฯ อีก 7 แสนล้านบาท ซึ่งรัฐบาลมอบให้ธนาคารออมสินเข้ามาสะสางปัญหานี้
แม้แต่เด็กนักเรียน นักศึกษา ก็มีปัญหาหนี้ จากการกู้เงินกองทุนเงินกู้ยืมเพื่อการศึกษา (กยศ.) มีอัตราการค้างชำระหนี้กว่า 50% โดยปัจจุบัน กยศ.ให้เงินกู้นักเรียน/นักศึกษา จำนวน 4.5 ล้านคน คิดเป็นเงินกว่า 4.7 แสนล้านบาท โดยมีผู้กู้ครบกำหนดนำเงินมาชำระ 2.18 ล้านราย และไม่มาชำระ 1.2 ล้านราย ถูกดำเนินคดีไปแล้ว 8 แสนราย  
เห็นข่าว “หนี้ หนี้ หนี้” พวกนี้ ทำให้เราฉุกคิด หรือเห็นอะไรที่สะท้อนปัญหาสังคมไทย ที่ว่า กำลังจะเผชิญกับปัญหาหนี้ ท่ามกลางปัญหารายได้ที่ไม่เพิ่ม สวนทางกับค่าครองชีพเพิ่มสูงขึ้น ฉะนั้นผู้คิดจะก่อหนี้ต้องคิดให้หนัก แต่ถ้าคิดจะเป็นหนี้ก็ขอให้ “เป็นหนี้ท่วมหัว แต่เอาตัวให้รอด” ก็แล้วกัน